b'\n_START_ARTICLE_\nKiinanvinttikoira\n_START_SECTION_\nUlkon\xc3\xa4k\xc3\xb6\n_START_PARAGRAPH_\nTyypilt\xc3\xa4\xc3\xa4n kiinanvinttikoira muistuttaa eniten mudholinvinttikoiraa, salukia ja keskiaasianvinttikoiraa, mutta on yleens\xc3\xa4 niit\xc3\xa4 hieman kookkaampi ja vankkarakenteisempi. Runko on pitk\xc3\xa4nomainen ja kuono pitk\xc3\xa4 ja tasainen._NEWLINE_Rodusta on kaksi karvamuunnosta: pitk\xc3\xa4karvainen hebei ja lyhytkarvainen shadong. Ne eroavat toisistaan paljon kooltaan ja karvatyypilt\xc3\xa4\xc3\xa4n, mutta molemmat ovat sisukkaita vinttikoiraksi.\n_START_SECTION_\nHebei\n_START_PARAGRAPH_\nHebein maakunnasta kotoisin oleva hebei on pitk\xc3\xa4- ja hapsukarvainen. Se on hieman pitk\xc3\xa4karvaisen mudholinvinttikoiran eli pashmin kaltainen. Se muistuttaa my\xc3\xb6s paljon hyeenakoiraa, mutta sen korvat ovat erilaiset. Kiinalaiset tutkijat toivovat tutkimusta siit\xc3\xa4, onko niiden v\xc3\xa4lill\xc3\xa4 sukulaisuutta, mutta t\xc3\xa4h\xc3\xa4n asti ei ole tehty yht\xc3\xa4\xc3\xa4n tutkimusta. Silm\xc3\xa4t ovat tummanruskeat, l\xc3\xa4hes mustat. Kirsu on punertava. Riippuvissa korvissa on hapsutus, joka kasvaa korvan takasivun juuresta. H\xc3\xa4nn\xc3\xa4nkanto on vinttikoirille tyypillinen ja k\xc3\xa4rki usein \xc3\xa4\xc3\xa4rimmilleen kiertynyt. Karva on keskipitk\xc3\xa4\xc3\xa4 korvissa ja h\xc3\xa4nn\xc3\xa4n alla, ja hapsumaista eturaajojen takasivuilla. Hapsut ovat v\xc3\xa4h\xc3\xa4isemm\xc3\xa4t kuin l\xc3\xa4nsimaistyyppisell\xc3\xa4 salukilla. V\xc3\xa4ritys vaihtelee valkoisesta ja vehn\xc3\xa4st\xc3\xa4 mahonginpunaiseen ja l\xc3\xa4hes mustaan. My\xc3\xb6s juovikas ja t\xc3\xa4plik\xc3\xa4s ovat tavallisia. S\xc3\xa4k\xc3\xa4korkeus on 65\xe2\x80\x9375 cm ja paino sukupuolesta riippuen 20\xe2\x80\x9330 kg. Se on melko runsaslukuinen.\n_START_SECTION_\nShadong\n_START_PARAGRAPH_\nShadongin maakunnan shandong on pitk\xc3\xa4karvaista paljon harvinaisempi. Se muistuttaa paljon mudholinvinttikoiraa. Silm\xc3\xa4t voivat olla aprikoosinkeltaiset, jadenv\xc3\xa4riset, ruusunkeltaiset tai tuhkanharmaat eri tummuusasteissa. Koirilla joilla on jadenv\xc3\xa4riset silm\xc3\xa4t silm\xc3\xa4nymp\xc3\xa4rysten ja kirsun tulee olla punaiset. Niska on pitk\xc3\xa4 ja kaareutunut. Karva on lyhyt ja sile\xc3\xa4 ja siin\xc3\xa4 on melko tiivis peitinkarva. V\xc3\xa4ritys vaihtelee l\xc3\xa4hes valkoisesta, vehn\xc3\xa4st\xc3\xa4 ja kullanruskeasta mahonginpunaiseen, harmaaseen ja l\xc3\xa4hes mustaan. Mahonginpunainen on n\xc3\xa4ist\xc3\xa4 n\xc3\xa4ytt\xc3\xa4vin. My\xc3\xb6s juovikas, t\xc3\xa4plik\xc3\xa4s ja kolmiv\xc3\xa4rinen ovat mahdollisia. Valkoiset merkit h\xc3\xa4nn\xc3\xa4np\xc3\xa4\xc3\xa4ss\xc3\xa4, otsassa, rintakeh\xc3\xa4ss\xc3\xa4, raajojen alaosissa ja k\xc3\xa4p\xc3\xa4liss\xc3\xa4 ovat melko tavallisia. S\xc3\xa4k\xc3\xa4korkeus on 60\xe2\x80\x9370 cm. Uroksen paino on 15\xe2\x80\x9321 kg (ihanne 18 kg) ja nartun 13\xe2\x80\x9319 kg (ihanne 16 kg). Se on vaarassa kuolla sukupuuttoon.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRotu on hyvin aktiivinen ja my\xc3\xb6s mainio vahtikoira. Se on perhett\xc3\xa4\xc3\xa4n ja hyvin tuntemiaan ihmisi\xc3\xa4 kohtaan uskollinen ja luottavainen, mutta suhtautuu ep\xc3\xa4luuloisesti ja varautuneesti tuntemattomiin.\n_START_SECTION_\nAlkuper\xc3\xa4\n_START_PARAGRAPH_\nKukaan ei tied\xc3\xa4 kuinka vanha kiinanvinttikoira on, mutta kiinalaiset uskovat sen olleen olemassa lukuisien sukupolvien ajan ja voi hyvinkin olla yli 1500 vuotta vanha. Intialaiset ja kiinalaiset kynologit uskovat sill\xc3\xa4 saattavan olla yhteinen tausta caravan houndin kanssa, mutta ei ole ainuttakaan asiakirjaa joka todistaisi tai kumoaisi t\xc3\xa4m\xc3\xa4n teorian. Sen vuoksi joidenkin mielest\xc3\xa4 on kyseenalaista onko kyseess\xc3\xa4 varsinainen rotu vai intialaisten vinttikoirien muunnos. Moni asia  viittaa yhteiseen taustaan, mutta niiden v\xc3\xa4lill\xc3\xa4 on my\xc3\xb6s selvi\xc3\xa4 eroja._NEWLINE_Varhaisimmat todisteet siit\xc3\xa4, ett\xc3\xa4 t\xc3\xa4m\xc3\xa4ntyyppisi\xc3\xa4 vinttikoiria on ollut olemassa Kiinassa jo monien vuosisatojen ajan, l\xc3\xb6ytyv\xc3\xa4t kiinalaisten taiteilijoiden maalauksista, joita l\xc3\xb6ytyi l\xc3\xa4hell\xc3\xa4 Xiania Shaanxin provinssissa vuonna 684 kuolleen Zhanghuai-nimisen prinssin hautakammiosta. Niiss\xc3\xa4 on kuvattu mets\xc3\xa4st\xc3\xa4j\xc3\xa4 vasemmassa k\xc3\xa4dess\xc3\xa4\xc3\xa4n mets\xc3\xa4styshaukka ja oikealla puolellaan vinttikoira, jolla on selv\xc3\xa4sti hapsumainen h\xc3\xa4nt\xc3\xa4._NEWLINE_Kiinanvinttikoira on l\xc3\xa4hinn\xc3\xa4 pienriistan ja hirven mets\xc3\xa4st\xc3\xa4j\xc3\xa4, mutta se sopii my\xc3\xb6s suden mets\xc3\xa4stykseen. Se on my\xc3\xb6s mainio vahtikoira. Sen perhekoiran ominaisuuksista tiedet\xc3\xa4\xc3\xa4n l\xc3\xa4nness\xc3\xa4 vain v\xc3\xa4h\xc3\xa4n, mutta kiinalaiset itse ajattelevat sen olevan melko sopiva my\xc3\xb6s kyseiseen rooliin._NEWLINE_Vuonna 2005 kiinalaiset kynologit arvioivat j\xc3\xa4ljell\xc3\xa4 olleen noin 1900 yksil\xc3\xb6\xc3\xa4. Jotta rotu ei kuolisi sukupuuttoon ja sen tulevaisuus varmistuisi, on alettu pyyt\xc3\xa4\xc3\xa4 apua kiinalaisilta viranomaisilta. T\xc3\xa4ll\xc3\xa4 hetkell\xc3\xa4 virallista rotum\xc3\xa4\xc3\xa4ritelm\xc3\xa4\xc3\xa4 ei ole, mutta se on ty\xc3\xb6n alla. Kiinalaiset eiv\xc3\xa4t kyseenalaista heid\xc3\xa4n vinttikoiransa asemaa oikeana rotuna, mutta voi olla etteiv\xc3\xa4t kansainv\xc3\xa4liset kennelliitot ikin\xc3\xa4 tunnusta sit\xc3\xa4._NEWLINE_Sit\xc3\xa4 ei ole tunnustanut my\xc3\xb6sk\xc3\xa4\xc3\xa4n China National Kennel Club (CNKC) , joka perustettiin Pekingiss\xc3\xa4 vuonna 2004 ja joka noudattaa FCI:n rotum\xc3\xa4\xc3\xa4ritelmi\xc3\xa4. China Kennel Club, joka perustettiin vuonna 1998, puolestaan noudattaa omia rotum\xc3\xa4\xc3\xa4ritelmi\xc3\xa4\xc3\xa4n.\n_START_SECTION_\nTerveys\n_START_PARAGRAPH_\nRotu on eritt\xc3\xa4in terve.'